Fatua
Fatua vel Fenta Fatua vel etiam Fauna in mythologia Romana fuit uxor atque eadem soror Fauni. Multi theologi antiqui putabant Fatuam eandem esse atque Bonam Deam , cuius caerimoniis adesse viris non licebat. Apud Macrobium traditio diversa legitur : filia Fauni est et patrem pudicitiae per vinum insidiantem repellit. Qua fabula Macrobius rituum Bonae Deae peculiarium rationem reddere conatur. Contra alii auctores dicunt ollam plenam meri vini bibisse, quocirca myrtea virga maritus eam verberavit. Ambae fabulae aetiologiae sunt. Nomen quidem a fando dictum est, quod Fatua mulieribus fata canere consuesset, ita ut Faunus maritus viris. Unde qui divinitus inspirari videbantur, "fatuari" dicebantur.